b'\n_START_ARTICLE_\nTetromina\n_START_PARAGRAPH_\nTetrom\xc3\xadna (tudi tetram\xc3\xadna) je poliomina, ki jo sestavljajo \xc5\xa1tirje skladni neprekrivajo\xc4\x8di se enotski kvadrati ortogonalno povezani po stranici. Beseda tetromina izhaja iz starogr\xc5\xa1ke besede \xcf\x84\xce\xb5\xcf\x84\xcf\x81\xce\xb1: tetra - \xc5\xa1tiri in domina. Odgovarjajo\xc4\x8da polikocka, imenovana tetrakocka, je geometrijsko telo, ki ga sestavljajo \xc5\xa1tiri po ploskvah ortogonalno povezane enotske kocke._NEWLINE_Obstaja 5 razli\xc4\x8dnih prostih tetromin, ki se obi\xc4\x8dajno ozna\xc4\x8dujejo s \xc4\x8drkami latini\xc4\x8dne abecede, katerim so delno podobne. Praviloma tetromina, ki izhaja iz zrcaljenja ali zasuka poljubne tetromine, ne \xc5\xa1teje za druga\xc4\x8den lik. Celotna mno\xc5\xbeica tetromin se imenuje tudi tetromino, oziroma tetramino. Naslednji liki:_NEWLINE_                _NEWLINE_niso tetromine, saj so vsaj enkrat povezani le z ogli\xc5\xa1\xc4\x8dema. Tak\xc5\xa1ni liki, imenovani netetromine, skupaj s prostimi tetrominami tvorijo mno\xc5\xbeico likov, imenovanih (prosti) tetrapleti. Tetrapleti se pojavljajo v Conwayjevi igri \xc5\xbeivljenja._NEWLINE_Tetromini J in S sta kiralni v 2 razse\xc5\xbenostih, v 3 pa ne. \xc4\x8ce se doda njuni zrcalni podobi (L in Z), se dobi \xc5\xa1tevilo enostranskih tetromin 7. Druge, ozna\xc4\x8dene z I, O in T, so enakovredne njihovim zavrtenim zrcalnim likom. V priljubljeni ra\xc4\x8dunalni\xc5\xa1ki igri Tetris se pojavlja vseh 7 likov, saj so tam zrcaljenja in zasuki likov dovoljeni. Tetromine se poleg pentomin in drugih manj\xc5\xa1ih likov pojavljajo v ra\xc4\x8dunalni\xc5\xa1ki igri Pentix.'